บจ.แห่ลงทุนนอก3แสนล.
คาดบริษัทในตลาดหุ้นขนเงินไปลงทุนนอก 3 แสนล้านปีนี้ ทำเงินบาทแข็งค่าน้อยกว่าเพื่อนบ้าน
12 ธ.ค. 2555

คาดบริษัทในตลาดหุ้นขนเงินไปลงทุนนอก 3 แสนล้านปีนี้ ทำเงินบาทแข็งค่าน้อยกว่าเพื่อนบ้าน
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า ในปี 2555 บริษัทจดทะเบียน (บจ.) น่าจะนำเงินไปลงทุนในต่างประเทศถึง 1 หมื่นล้านเหรียญสหรัฐ หรือประมาณ 3 แสนล้านบาท โดย 8 เดือนที่ผ่านมา บจ.ออกไปลงทุนแล้วถึง 8,200 ล้านเหรียญสหรัฐ ซึ่งเท่ากับทั้งปี 2554 
ขณะที่ 8 เดือนที่ผ่านมา ต่างประเทศเข้ามาลงทุนในไทยเพียง 6,000 ล้านเหรียญสหรัฐ เทียบกับทั้งปีก่อน 7,800 ล้านเหรียญสหรัฐ 
“ไทยออกไปลงทุนในต่างประเทศมากกว่าเงินที่ไหลเข้ามาลงทุนโดยตรงทำให้ค่าเงินบาทแข็งเพียง 3% มีเสถียรภาพมากกว่าค่าเงินของเพื่อนบ้าน และคาดว่าแนวโน้มการออกไปลงทุนยังต่อเนื่องไปถึงปี 2558 ที่จะเริ่มมีประชาคมเศรษฐกิจอาเซียน ซึ่งช่วยลดภาระธนาคารแห่งประเทศไทยมาก” นายเชาว์ กล่าว
ด้าน น.ส.เพ็ญศรี สุธีรศานต์ ผู้อำนวยการสมาคมบริษัทจดทะเบียนไทย เปิดเผยถึงผลสำรวจผู้บริหาร บจ.ทั้งหมด 81 บริษัท พบว่าปัจจัยเสี่ยงที่มีผลกระทบต่อการขยายตัวเศรษฐกิจปี 2556 ยังมาจากปัญหาการชะลอตัวของเศรษฐกิจโลกและเสถียรภาพทางการเมืองเหมือนการสำรวจครั้งก่อน
ขณะที่มีความกังวลใหม่เข้ามา 3 เรื่องคือ ค่าแรงที่เพิ่มขึ้น ความขัดแย้งและความไม่สงบในภูมิภาคต่างๆ ของโลก และการขาดแคลนแรงงาน ส่วนปัจจัยเสี่ยงในการดำเนินธุรกิจอันดับหนึ่งคือ ปัญหาการขาดแคลนแรงงานที่มีฝีมือ